  Виталий Пронин 12-тӥ июле Россиысь Обороная министерстволэн Омск город котырысь Светлое каргуртысь ВДВ-лэн 242 номеро центраз 4 этажъем казармалэн оглюкетэз куашказ. 24 мурт быриз, соос пӧлын шаерысьтымы пиос но.Юрт бетон плитаослэсь 1975-тӥ арын лэсьтэмын вылэм, нош 2013-тӥ арын сое выльдӥллям-тупатъяллям. Ма муген юрт куашказ, тодмо ӧвӧл на. Пачканы шедизы 7-тӥ, 8-тӥ но 9-тӥ ротаос. Юрт куашкан вакытэ солдатъёс кӧло вал, борддоръёс улэ 45 мурт пачказ, со пӧлысь 24-ез быриз.Тросэз солдатъёс июнь толэзь пумын гинэ армие кошкизы вал, 11-тӥ июле присяга кутӥзы. Жаляса верано, шудтэм учыре шедизы шаерысьтымы пиос но. Бырем солдатъёс пӧлын Сьӧлта черкогуртысь Сергей Вахрушев, Ижысь Валерий Ломаев но Можгаысь Эдуард Решетников. Ваньзы та пиос пичи дырысенызы ик малпазы вал десантник луон сярысь. Толон но валлян пиосты ватӥзы. Бырем солдатъёслэн ӵыжы-выжыоссылы мур куректэмзэс верало шаерысьтымы вылӥ кивалтӥсьёс.- Казармаын луэм учыр Удмуртиез но зуркатӥз, отысь иворъёсты чакласа возиськомы, бырем пиослэн семьяоссылы быгатэммыя юрттомы, - шуиз Удмурт Республикалэн Тӧроез Александр Соловьёв.Сӧсырмыны шедем солдатъёс пӧлын но Удмуртиысь пиос вань. Та вакытэ тазалыксы сярысь номыр тодмо ӧвӧл. Озьы ик валантэм, соос доразы бертозы яке службазэс азинтозы.Казармаын луэм учыръя уголовной уж ӝутэмын.Россилэн Президентэз В. Путин обороная министрлы С. Шойгулы косӥз быремъёслэн семьяоссылы юрттыны.Валентина Емельянова   